
DECIZIA ÎMPOTRIVA CELOR 47 DE STATE MEMBRE
DECIZIA ÎMPOTRIVA CELOR 47 DE STATE MEMBRE
CURTEA EUROPEANĂ A DREPTURILOR OMULUI
SECȚIA A PATRA
DECIZIE
Cererea nr. 61548/21
formulată de Vincente DALVY
împotriva celor 47 de state membre
Curtea Europeană a Drepturilor Omului (Secția a patra), reunită la 23 mai 2023 într-o cameră compusă din:
	Gabriele Kucsko-Stadlmayer, președinte,
	Tim Eicke,
	Faris Vehabović,
	Iulia Antoanella Motoc,
	Armen Harutyunyan,
	Ana Maria Guerra Martins,
	Anne Louise Bormann, judecători,
și Andrea Tamietti, grefier de secție,
având în vedere cererea (nr. 61548/21) îndreptată împotriva celor 47 de state semnatare ale Convenției, prin care o resortisantă cu dublă cetățenie franceză și italiană, doamna Vincente Dalvy („reclamanta”), a sesizat la 16 decembrie 2021 Curtea în temeiul art. 34 din Convenția pentru apărarea drepturilor omului și a libertăților fundamentale („Convenția”),
după ce a deliberat în acest sens, pronunță următoarea decizie:
ÎN FAPT
1.  Reclamanta s-a născut în anul 1960 și are domiciliul în Strasbourg.
2.  Faptele cauzei, așa cum au fost prezentate de reclamantă, se pot rezuma după cum urmează.
3.  Reclamanta a fost angajată la Consiliul Europei începând cu anul 1994. Ca atare, a lucrat o anume perioadă în cadrul grefei Curții Europene a Drepturilor Omului („Curtea”).
4.  Într-un aviz însoțit de recomandări emis la 17 octombrie 2019, Comisia pentru combaterea hărțuirii a Consiliului Europei („Comisia”) a recunoscut că reclamanta a fost victima hărțuirii morale la locul de muncă. Printr-o decizie din 31 martie 2020 pronunțată în urma unei cereri administrative a reclamantei, Secretarul general al Consiliului Europei („Secretarul general”), cu competența de a răspunde cererilor pe care i le adresează agenții Consiliului Europei, a considerat că Organizația și-a îndeplinit obligația de a acorda reclamantei o protecție efectivă împotriva hărțuirii. Cu toate acestea, a admis în parte cererea persoanei în cauză prin care urmărea să obțină o compensare pentru prejudiciul moral pe care pretindea că l-a suferit și i-a acordat 10 000 euro.
5.  Reclamanta a formulat împotriva deciziei din 31 martie 2020 o plângere administrativă pe care Secretarul general, cu competența de a soluționa plângerile administrative introduse de agenții Consiliului Europei, a respins-o ca neîntemeiată la 20 mai 2020.
6.  La 16 iunie 2020, reclamanta a sesizat Tribunalul Administrativ al Consiliului Europei („TACE”) cu o acțiune împotriva deciziei din 20 mai 2020 prin intermediul căreia dorea să fie recunoscute inerția și lipsa de protecție din partea conducerii în privința sa și să obțină reparația integrală a prejudiciului suferit în urma hărțuirii în legătură cu care Comisia concluzionase.
7.  O fostă judecătoare de la Curte și judecător la TACE, X, care era chemată să delibereze în cauză, s-a retras.
8.  Doamna judecătoarea Vajić, fostă judecătoare la Curte și judecătoare a TACE, prezida completul de judecată care trebuia să examineze cauza (infra, pct. 18).
9.  La 17 martie 2021, prin intermediul avocatului său, reclamanta a adresat TACE o scrisoare al cărui obiect era precizat ca fiind o „cerere de amânare a ședinței din 22 martie 2021”. Avocata reclamantei informa tribunalul în această scrisoare că reclamanta, cu o zi înainte, i-a precizat că „de multe ori fusese în prezența doamnei Vajić în cadrul CERI (Consiliul Europei), apoi la Curtea Europeană a Drepturilor Omului în aceeași perioadă cu X, care se abținuse deja în această cauză pentru acest motiv”. Pentru a garanta administrarea corectă a justiției și pentru „ca nicio îndoială să nu existe cu privire la imparțialitatea, chiar aparentă, a tribunalului”, reclamanta a cerut ca președinția să revină în cauză M. B., președinte supleant al TACE și, pentru a-i permite acestuia din urmă să ia cunoștință de dosar, a solicitat o amânare a ședinței.
[bookmark: _GoBack]10.  Prin scrisoarea din 18 martie 2021, trimisă ca răspuns la o întrebare adresată de grefa TACE privind scrisoarea din 17 martie 2021, reclamanta a precizat că „corespondența sa urmărea în primul rând să informeze tribunalul despre o situație de fapt, și să solicite, prin urmare, ca doamna președinte să se abțină spontan de la a delibera în această cauză, așa cum procedase anterior doamna [X]”.
11.  La 18 martie 2021, judecătoarea Vajić a răspuns solicitării reclamantei. Cu titlu preliminar, aceasta a observat că din lectura scrisorii din 17 martie și a mesajului electronic din 18 martie (supra, pct. 9 și 10) reieșea că respectiva cerere a reclamantei nu avea ca obiect o recuzare, ci o abținere. Apoi, aceasta a arătat că, prin urmare, potrivit procedurii aplicabile, nu îi revenea tribunalului să soluționeze această cerere, și că decizia de a se abține de la a examina acțiunea în cauză îi aparținea în totalitate doar dnei Vajić.
12.  Judecătoarea Vajić a arătat, de asemenea, că doar faptul că a fost, ca X, judecător la Curtea Europeană a Drepturilor Omului nu făcea ca situația sa să fie comparabilă cu a celeia din urmă. În ceea ce privește pretențiile reclamantei, conform cărora aceasta „fusese în prezența sa”, a declarat că nu își amintește să fi lucrat cu persoana în cauză. A exclus orice posibilitate a unor contacte personale între ele.
13.  A subliniat că cerințele de independență, imparțialitate și de disponibilitate inerente mandatului membrilor tribunalului se prezumau până la proba contrară și că sarcina probei îi revenea celui care invoca un motiv de recuzare. Or, în opinia sa, reclamanta nu a prezentat niciun element și nici un început de dovadă scrisă care să permită contestarea imparțialității sale subiective sau să concluzioneze că nu s-au respectat cerințele de imparțialitate obiectivă pe motiv că trebuia să prezideze completul tribunalului cu ocazia examinării acțiunii în litigiu.
14.  Făcând referire la o decizie pronunțată de TACE la 8 ianuarie 2021 (acțiunea nr. 625/2019 – infra, pct. 20) în urma unei acțiuni distincte de cea a reclamantei, doamna judecător Vajić a adăugat că împrejurarea că un reclamant a lucrat cu un membru al TACE nu era de natură a dovedi o părtinire a judecătorului în cauză, dar că trebuia probată existența unui conflict de interese în legătură cu obiectul litigiului. Or, în opinia sa, reclamanta nu a prezentat niciun element de fapt care să demonstreze existența unui conflict de interese în ceea ce o privește în legătură cu litigiul respectiv.
15.  Doamna judecător Vajić a concluzionat arătând că a decis să nu se abțină și că, prin urmare, nu era necesară amânarea ședinței deja stabilite.
16.  La 22 martie 2021, în cauză a avut loc o ședință în cauză prin videoconferință. Conform reclamantei, la cererea avocatei sale, TACE a decis să țină ședința prin videoconferință pentru a fi accesibilă publicului.
17.  Prin decizia din 28 iunie 2021, TACE, hotărând în complet de trei judecători, prezidat de doamna judecător Vajić, a respins acțiunea reclamantei ca neîntemeiată.
CADRUL JURIDIC RELEVANT
18.  Statutul Tribunalului Administrativ al Consiliului Europei prevede astfel, în partea sa relevantă:
Art. 1 – Compunerea tribunalului
„(1)  Tribunalului Administrativ („tribunalul”) este compus din trei judecători neincluși în personalul Consiliului Europei.
(2)  Unul dintre judecători este desemnat de Curtea Europeană a Drepturilor Omului („Curtea”) dintre personalitățile care exercită sau au exercitat o funcție judiciară într-un stat membru al Consiliului Europei sau într-o instanță internațională, cu excepția judecătorilor Curții aflați în funcție. Ceilalți judecători sunt desemnați de Comitetul de Miniștri dintre juriști sau alte persoane cu competență ridicată, cu mare experiență în materie administrativă. Judecătorii tribunalului sunt numiți pe o durată de trei ani; mandatul lor poate fi reînnoit.
(3)  Trei judecători supleanți sunt desemnați în aceleași condiții de către Curte și Comitetul de Miniștri [...]. ”
Art. 2 – Președinția
„Judecătorul sau judecătoarea tribunalului desemnați de Curte prezidează tribunalul. [...] ”
Art. 3 – Independența judecătorilor
„Judecătorii tribunalului își exercită funcțiile în deplină independență; aceștia nu pot primi instrucțiuni. Pe durata exercitării mandatului, aceștia nu își pot asuma funcții incompatibile cu cerințele independenței, imparțialității și de disponibilitate inerente acestui mandat. ”
19.  Regulamentul tribunalului administrativ dispunea astfel în partea sa relevantă în vigoare în speță:
Articolul 1
„Președintele tribunalului este desemnat de Curtea Europeană a Drepturilor Omului dintre personalitățile care exercită o funcție judiciară într-un stat membru al Consiliului Europei sau într-o instanță internațională, cu excepția judecătorilor Curții aflați în funcție, în conformitate cu art. 1 și art. 2 din Statut. ”
Articolul 3
„(1)  Grefa tribunalului se compune din grefier și grefier supleant desemnați de Secretarul general, după consultarea Președintelui tribunalului. În exercitarea funcțiilor lor, aceștia nu sunt supuși decât autorității tribunalului.
(2)  Conform art. 14 alin. (1) din Statut, Secretarul general furnizează tribunalului orice alt personal necesar funcționării sale, în special serviciile de traducere și de interpretare ale Consiliului Europei. ”
Articolul 4
„Grefierul tribunalului este responsabil de activitatea grefei, sub conducerea Președintelui. În special:
a.  asistă Tribunalul și pe membrii acestuia în exercitarea funcțiilor lor.
b.  este intermediarul tuturor comunicărilor făcute de sau adresate tribunalului,
c.  are în grijă arhivele tribunalului. ”
Articolul 6
„Grefierul transmite Secretarului General hotărârile tribunalului spre publicare, în conformitate cu art. 12 alin. (4) din Statut. ”
Articolul 9
„(1)  În principiu, tribunalul este constituit din Președinte și din alți doi membrii titulari.
(2)  În absența Președintelui sau a unuia dintre ceilalți membri titulari, Președintele este înlocuit de către Președintele supleant și fiecare din membrii judecători titulari de către unul dintre judecătorii supleanți desemnați de Președinte. ”
20.  TACE a fost sesizat cu o contestație privind valabilitatea uneia dintre sentințele sale, pe motiv că membrii săi, foști judecători la CEDO, nu au fost imparțiali. Printr-o decizie din 8 ianuarie 2021, dată în cadrul acțiunii nr. 625/2019 - James BRANNAN (IV) împotriva Secretarului general al Consiliului Europei, TACE a considerat că reclamantul are dreptul să ceară recuzarea membrilor săi. Acesta a examinat contestația reclamantului și a declarat-o tardivă, fiind formulată după pronunțarea deciziei pe fond. TACE s-a pronunțat astfel:
„(10)  În măsura în care obiecția de parțialitate ridicată de reclamant poate fi considerată ca exercitarea unui drept de recuzare, tribunalul recunoaște că existența unui asemenea drept izvorăște din principiile generale ale dreptului, chiar în absența unei dispoziții în acest sens din textele aplicabile. ”
CAPĂT DE CERERE
21.  Invocând art. 6 § 1 din Convenție și făcând referire la normele de desemnare a judecătorilor TACE, reclamanta pretinde că statele pârâte și-au încălcat obligația de a-i asigura o protecție echivalentă celei din Convenție, în măsura în care nu au vegheat ca mecanismul de soluționare a conflictelor existent în cadrul organizației să răspundă normelor în materie de imparțialitate a instanțelor. Argumentează că, în practică, aproape întotdeauna foști judecători de la Curte sunt desemnați la TACE. Consideră că aici există un risc mare ca un agent al grefei Curții să fie judecat de o persoană cu care a muncit, care îl cunoaște sau care a auzit de el. Curtea adaugă că nu este posibil ca părțile reclamante să solicite recuzarea judecătorilor TACE și că nu există o normă ca membrii grefei TACE să fie persoane din afara organizației.
22.  Reclamanta susține că nu a fost analizată cauza de o instanță imparțială, având în vedere prezența în componența TACE a unor foști judecători de la Curte în prezența cărora se aflase în timpul carierei sale. În formularul de cerere, reclamanta indică împrejurările concrete în care s-a aflat în prezența judecătoarei Vajić. Adaugă că faptul că ceruse ca TACE să asigure publicitatea dezbaterilor ținând o ședință prin videoconferință și mai cu seamă faptul că solicitase în zadar recuzarea președintei au creat un context ostil care a prejudiciat examinarea cauzei.
23.  Pretinde, în sfârșit, că a fost privată de dreptul la o instanță, indicând faptul că TACE nu a statuat asupra  cererii sale de a obține o reparație integrală a pretinsului prejudiciu suferit ca urmare a hărțuirii la care a fost supusă.
ÎN DREPT
24.  Cu titlu preliminar, Curtea constată că unul dintre statele pârâte, și anume Federația Rusă, a încetat de a mai fi membru al Consiliului Europei din 16 martie 2022 și că, de asemenea, a încetat de a mai fi parte la Convenție din 16 septembrie 2022. Totodată, reamintește că a indicat deja că, deși Federația Rusă a încetat de a mai fi membru al Consiliului Europei, aceasta nu este dezlegată de obligațiile cuprinse în Convenție în ceea ce privește orice fapt împlinit de respectivul stat anterior datei de la care nu mai este parte la Convenție [Fedotova și alții împotriva Rusiei, (MC), nr. 40792/10 și alte 2 cereri, pct. 71-72, 17 ianuarie 2023]. În speță, faptele pe care se întemeiază încălcările Convenției pretinse de reclamantă s-au produs până la 16 septembrie 2022. Curtea este, prin urmare, competentă să se pronunțe și în ceea ce privește faptul că această cerere este îndreptată împotriva Federației Ruse.
25.  Curtea constată că a avut deja ocazia să examineze o cerere în temeiul art. 6 (dreptul la o instanță independentă și imparțială) privind TACE [Beygo împotriva a 46 state membre ale Consiliului Europei (dec), nr. 36099/06, 16 iunie 2009]. Curtea a observat că doar organele Consiliului Europei, și anume Secretarul general și TACE, au soluționat contenciosul care îl opunea pe dl Beygo organizației. În niciun moment, unul sau altul dintre statele pârâte neintervenind, direct sau indirect, în litigiu, Curtea a  concluzionat că, în speță, dl Beygo nu se afla sub „jurisdicția” lor în sensul art. 1 din Convenție. Întrucât reclamantul nu pretindea că, transferându-și competențele către Consiliul Europei, statele membre ale organizației nu și-ar fi îndeplinit obligațiile în baza Convenției, neprevăzând un sistem de protecție a drepturilor fundamentale „echivalent” celui asigurat de Convenție, Curtea a respins plângerea dlui Beygo ca fiind incompatibilă ratione personae cu dispozițiile Convenției.
26.  Curtea observă că, spre deosebire de dl Beygo, în prezenta cauză reclamanta se plânge explicit că statele membre ale Consiliului Europei nu și-au îndeplinit obligația de a-i asigura o protecție echivalentă celei din Convenție. Afirmă că aceste state nu au vegheat ca mecanismul de soluționare a conflictelor existent în cadrul organizației să răspundă normelor în materie de imparțialitate a instanțelor. Capătul principal de cerere, așa cum a fost formulat supra, pct. 21 și 22, se referă, prin urmare, la un neajuns de sistem, în speță o pretinsă lacună structurală a mecanismului TACE.
27.  În aceste circumstanțe, Curtea consideră că plângerea reclamantei trebuie examinată prin prisma principiilor desprinse de aceasta în cauzele în care a avut de cercetat dacă responsabilitatea statelor părți la Convenție putea fi angajată în temeiul acesteia pe motivul acțiunilor sau a omisiunilor care țin de apartenența acestor state la o organizație internațională [Gasparini împotriva Italiei și Belgiei (dec.), nr. 10750/03, 12 mai 2009, și cauzele citate; a se vedea, de asemenea, Connolly împotriva a 15 state membre ale Uniunii Europene (dec.), nr. 73274/01, 9 decembrie 2008, precum și, de exemplu, Andreasen împotriva Regatului Unit și a altor 26 state membre ale Uniunii Europene (dec.) (comitet), nr. 28827/11, pct. 61-72, 31 martie 2015, în care Curtea a schițat diferența dintre cauzele, precum cea prezentă, în care un reclamant identifică un act sau o omisiune specifică ale statelor pârâte care pot angaja răspunderea acestora în temeiul Convenției, și cauzele, de declarat inadmisibile ratione personae, în care plângerile persoanei în cauză sunt în esență îndreptate împotriva unei decizii adoptate de un organ al unei organizații internaționale, pe care reclamantul o consideră, pe fond, ca fiind contrară Convenției].
28.  Curtea trebuie, prin urmare, să verifice dacă mecanismul de soluționare a conflictelor, contestat în speță, și anume acțiunea în fața TACE, este viciat de o „vădită insuficiență”, capabilă să răstoarne în speță prezumția de respectare, de către statele pârâte, a obligațiilor care decurg din Convenție. Trebuie să stabilească dacă, în momentul în care au transferat anumite puteri suverane către Consiliul Europei, statele pârâte au putut aprecia, de bună credință, că mecanismul de soluționare a conflictelor nu era în contradicție flagrantă cu dispozițiile Convenției (Gasparini, citată anterior).
29.  În măsura în care reclamanta susține lipsa independenței judecătorilor, din documentele la dosar rezultă că, în fața TACE, reclamanta nu a pus în discuție independența judecătorilor care trebuiau să soluționeze cauza sa, ci că s-a limitat să conteste imparțialitatea TACE (supra, pct. 9).
30.  În privința capătului de cerere al reclamantei care viza pretinsa părtinire a membrilor TACE, Curtea observă că, deși reclamanta susține că a lipsit protecția echivalentă dreptului la o instanță imparțială în cadrul TACE, ea își bazase argumentele pe un singur motiv, și anume faptul că judecătorii acestei instanțe au fost anterior judecători la Curte și că, astfel, au fost nevoiți să fie în prezența autorilor potențiali ai acțiunii în fața TACE.
31.  În această privință, Curtea observă că art. 1 din Statutul tribunalului administrativ („Statutul”) prevede că judecătorii membri ai TACE, care sunt desemnați, unul de către Curte și doi de către Comitetul de Miniștri, pentru un mandat de trei ani, reînnoibil, nu trebuie să facă parte din personalul Consiliului Europei. Mai mult, judecătorul TACE desemnat de Curte nu poate fi judecător în funcție la Curte. Atât statutul, cât și regulamentul TACE definesc într-un mod foarte clar procedura de numire a judecătorilor și a judecătorilor supleanți și prevăd posibilitatea de a înlocui, în caz de absență, membrii titulari ai tribunalului cu judecătorii supleanți (supra, pct. 18 și 19).
32.  Curtea acordă importanță faptului că art. 3 din statut, deși intitulat „Independența judecătorilor”, fără a menționa  imparțialitatea lor, impune ca pe durata exercitării mandatului, judecătorii să nu își asume funcții incompatibile cu cerințele independenței, imparțialității și de disponibilitate inerente acestui mandat. Așadar, sistemul de funcționare al TACE așa cum a fost instituit prin actele constitutive a fost conceput astfel încât garanțiile de independență și imparțialitate să fie asigurate atât prin calitățile impuse judecătorilor, cât și prin o organizare care să permită înlocuirea judecătorilor. În plus, din documentele la dosar rezultă (supra, pct. 7) că în practică, judecătorii TACE, care sunt obligați să asigure imparțialitatea tribunalului, au posibilitatea de a se abține de la a delibera în cauza cu care sunt sesizați.
33.  Cu privire la absența din statutul și din regulamentul TACE a regulilor în materie de recuzare, Curtea reamintește că existența procedurilor naționale destinate să asigure imparțialitatea, și anume a unor norme în materie de recuzare a judecătorilor, reprezintă un factor relevant de luat în calcul pentru a aprecia dacă o instanță a fost imparțială și, în special, dacă temerile reclamantului puteau fi considerate justificate în mod obiectiv [a se vedea, mutatis mutandis, Micallef împotriva Maltei (MC), nr. 17056/06, pct. 99, CEDO 2009]. În cauză, deși nici statutul, nici regulamentul TACE nu prevăd posibilitatea ca o parte reclamantă să formuleze o cerere de recuzare a unui judecător chemat să-i soluționeze cauza, nu e mai puțin adevărat că sistemul pus în aplicare este capabil să asigure efectiv o protecție cel puțin echivalentă dreptului de a fi judecat de o instanță independentă (supra, pct. 20 și 32). În plus, din răspunsul doamnei judecător Vajić adresat reclamantei reiese că TACE a examinat deja și a respins o cerere în care imparțialitatea judecătorilor săi era contestată pentru un motiv similar celui expus de persoana în cauză (supra, pct. 14). Prin urmare, Curtea nu poate considera că respectiva acțiune în fața TACE este viciată de o „vădită insuficiență”.
34.  În plus, Curtea observă că reclamanta a adus la cunoștința TACE îndoielile pe care le avea cu privire la imparțialitatea unuia dintre membrii acestuia. Totuși observă că persoana interesată, prin intermediul avocatei sale, nu formula în scrisoarea sa din 17 martie 2021 decât o afirmație foarte generală cu privire la motivul care o determina să se îndoiască de imparțialitatea doamnei judecător Vajić, anume circumstanța că aceasta ar fi fost „în prezența [persoanei în cauză] de multe ori de-a lungul carierei sale” (supra, pct. 9). În fapt, spre deosebire de expunerea prezentată de ea la Curte (supra, pct. 22), scrisoarea din 17 martie 2021 adresată TACE nu avea toate elementele de fapt concrete legate de cariera sa sau de relațiile sale de muncă pe care le aprecia potrivite pentru a pune în cauză imparțialitatea doamnei judecător Vajić. Astfel, reclamanta nu a oferit un minim indiciu concret, judecătoarea Vajić nu a avut la dispoziție elemente necesare pentru a constata nevoia de a se abține.
35.  În acest context, Curtea reamintește că, în examinarea unei cereri de abținere sau de recuzare, apreciază natura motivelor pe care se întemeiază o astfel de cerere. Dacă reclamantul se bazează pe motive generale abstracte, fără a evoca fapte specifice și/sau materiale care pot ridica în mod legitim îndoieli cu privire la imparțialitatea judecătorului, cererea sa poate fi calificată drept abuzivă. În astfel de cazuri, a acceptat că judecătorul în cauză s-a pronunțat asupra acestei cereri (a se vedea, în acest sens, Mikhail Mironov împotriva Rusiei, nr. 58138/09, pct. 35, 6 octombrie 2020, Pastörs împotriva Germaniei, nr. 55225/14, pct. 62-63, 3 octombrie 2019, și A.K. împotriva Liechtensteinului, nr. 38191/12, pct. 35, 9 iulie 2015). Or în cazul în speță, ținând seama de motivele foarte generale invocate de persoana în cauză (supra, pct. 34) și de natura solicitării sale de a o determina pe președinta TACE să se abțină spontan de la a delibera în cauză (supra, pct. 10 și 11), pare legitim că însăși doamna judecător Vajić a răspuns acestei cereri a reclamantei. De altfel, Curtea observă că răspunsul dat reclamantei de doamna judecător Vajić era amplu motivat și că nu prezenta niciun aspect arbitrar (supra, pct. 12 - 15).
36.  Cu privire la susținerile reclamantei, care le imputa membrilor grefei TACE lipsa de imparțialitate (supra, pct. 21 in fine), Curtea a considerat deja că cerința de imparțialitate în sensul art. 6 § 1 se putea extinde, de asemenea, la  personalul auxiliar al instanțelor, precum grefierii sau asistenții, în funcție de rolul și de funcțiile acestora în sistemul judiciar (Bellizzi împotriva Maltei, nr. 46575/09, pct. 59, 21 iunie 2011). Totodată, observă că membrii grefei TACE nu fac parte din completele de judecată ale TACE (supra, pct. 19). În plus, în lipsa unor susțineri ale reclamantei vizând fapte concrete, descrierea rolului și a funcțiilor lor (supra, pct. 19) nu permite concluzia că ar avea o incidență asupra imparțialității tribunalului.
37.  Ținând seama de cele de mai sus, Curtea consideră că statele pârâte au putut considera, în mod întemeiat, în momentul când au transferat puterile lor suverane, că dispozițiile care reglementau procedura în fața TACE îndeplineau cerințele unui proces echitabil. Luând în considerare particularitățile cadrului legislativ care reglementa TACE (supra, pct. 32 și 33), Curtea nu găsește niciun motiv să considere, având în vedere elementele ce i-au fost prezentate de reclamantă, că, în general, protecția acordată reclamantei de mecanismul acțiunilor în fața TACE este viciat de o „vădită insuficiență”. Așadar, consideră că reclamanta nu are motive întemeiate să se plângă de statele pârâte care ar fi subscris la un sistem contrar Convenției și că prezumția de respectare a acesteia de către respectivele state nu a fost răsturnată [Gasparini, citată anterior; a se vedea și Klausecker împotriva Germaniei (dec.), nr. 415/07, pct. 101 și urm., 6 ianuarie 2015].
38.  Rezultă că, în măsura în care reclamanta pledează că nu există un sistem jurisdicțional independent și imparțial, acest capăt de cerere este în mod vădit nefondat și trebuie respins în conformitate cu art. 35 § 3 lit. a) și art. 35 § 4 din Convenție.
39.  În măsura în care reclamanta pretinde că a fost privată de accesul la o instanță care să decidă asupra cererii sale de reparație integrală a pretinsului prejudiciu suferit (supra, pct. 23), Curtea consideră că acest capăt de cerere este îndreptat, în esență, împotriva deciziei TACE, unicul organ care trebuia să se pronunțe asupra contenciosului care opunea persoana în cauză Consiliului Europei (a se vedea distincția operată supra, pct. 27 in fine). În niciun moment, unul sau altul dintre statele din cauză nu a intervenit, direct sau indirect, în litigiu, și Curtea nu identifică în prezenta cauză nicio acțiune sau omisiune a acestor state sau a autorităților lor care ar fi de natură să angajeze răspunderea lor în temeiul Convenției. Nu se poate afirma, prin urmare, că reclamanta se afla sub „jurisdicția” statelor pârâte în sensul art. 1 din Convenție [Boivin împotriva Franței și a Belgiei și a altor 32 de state membre ale Consiliului Europei (dec.), nr. 73250/01, 9 septembrie 2008, și Cooperatieve Producentenorganisatie van de Nederlandse Kokkelvisserij U.A. împotriva Țărilor de Jos (dec.), nr. 13645/05, CEDO 2009 ; și Beygo, citată anterior]. Rezultă că acest capăt de cerere este incompatibil ratione personae cu dispozițiile Convenției, în sensul art. 35 § 3 lit. a), și că trebuie respins în conformitate cu art. 35 § 4.
40.  Având în vedere cele de mai sus, Curtea concluzionează că această cerere este inadmisibilă și trebuie respinsă, în temeiul art. 35 § 3 lit. a) și art. 35 § 4 din Convenție.
Pentru aceste motive, în unanimitate, Curtea
Declară cererea inadmisibilă.
Redactată în limba franceză, apoi comunicată în scris, la 15 iunie 2023.

